Stort narkobeslag i Hedmark
Beslaget ble gjort i forrige uke da politiet gikk til aksjon mot flere adresser, blant annet et avsidesliggende sted i Løten og mot en bolig i Elverum, skriver Hamar Arbeiderblad. Politiet ønsker å si minst mulig om saken, men bekrefter at det er gjort et større beslag. - Jeg kan bekrefte at vi i samarbeid med Kripos har tatt beslag i et betydelig kvantum narkotika, sier krimsjef Rune Strand ved Hamar politistasjon. Ifølge Hamar Arbeiderblads kilder utenfor politiet er hasjbeslaget på rundt 65 kilo. - Det er en ren spekulasjon som politiet ikke ønsker å kommentere, sier Strand. Flere av de pågrepne er kjent for politiet fra tidligere, skriver avisen.
Fem personer er pågrepet etter et stort hasjbeslag i Hedmark.